Document ID: 32014R0136

KOMISSION ASETUS (EU) N:o 136/2014,
annettu 11 päivänä helmikuuta 2014,
Euroopan parlamentin ja neuvoston direktiivin (EY) 2007/46/EY ja komission asetuksen (EY) N:o 692/2008 muuttamisesta kevyiden henkilö- ja hyötyajoneuvojen päästöjen (Euro 5 ja Euro 6) osalta sekä komission asetuksen (EU) N:o 582/2011 muuttamisesta raskaiden hyötyajoneuvojen päästöjen (Euro VI) osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (puitedirektiivi) (1) ja erityisesti sen 39 artiklan 2 kohdan,
ottaa huomioon moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta 20 päivänä kesäkuuta 2007 annetun Euroopan parlamentin ja neuvoston asetuksen (EY) N:o 715/2007 (2) ja erityisesti sen 5 artiklan 3 kohdan,
ottaa huomioon moottoriajoneuvojen ja moottorien tyyppihyväksynnästä raskaiden hyötyajoneuvojen päästöjen osalta (Euro VI) ja ajoneuvojen korjaamiseen ja huoltamiseen tarvittavien tietojen saatavuudesta ja asetuksen (EY) N:o 715/2007 ja direktiivin 2007/46/EY muuttamisesta sekä direktiivien 80/1269/ETY, 2005/55/EY ja 2005/78/EY kumoamisesta 18 päivänä kesäkuuta 2009 annetun Euroopan parlamentin ja neuvoston asetuksen (EY) N:o 595/2009 (3) ja erityisesti sen 5 artiklan 4 kohdan,
sekä katsoo seuraavaa:
(1)
Asetuksessa (EY) N:o 715/2007 ja moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täytäntöönpanosta ja muuttamisesta 18 päivänä heinäkuuta 2008 annetussa komission asetuksessa (EY) N:o 692/2008 (4) vahvistetaan yhteiset tekniset vaatimukset, jotka koskevat moottoriajoneuvojen ja niiden varaosien tyyppihyväksyntää niiden päästöjen osalta, ja annetaan säännöt, jotka koskevat käytönaikaista vaatimustenmukaisuutta, pilaantumista rajoittavien laitteiden kestävyyttä, ajoneuvon sisäisiä valvontajärjestelmiä (OBD-järjestelmiä), polttoaineen kulutuksen mittaamista ja ajoneuvon korjaamiseen ja huoltamiseen tarvittavien tietojen saantia.
(2)
Syyskuun 5 päivänä 2007 annetussa Euroopan parlamentin ja neuvoston direktiivillä 2007/46/EY luodaan puitteet moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle. Siinä vahvistetaan tyyppihyväksyntäasiakirjojen muoto ja täsmennetään moottorin ominaisuuksien esittämisen perusteet.
(3)
Asetuksen (EY) N:o 692/2008 mukaisesti annettu tyyppihyväksyntänumero sisältää kirjaimia (Euro 5:n ja Euro 6:n vaiheet), joilla ilmaistaan päästörajat ja OBD-vaatimukset, joiden mukaisesti hyväksyntä on myönnetty. Kukin kirjaimella osoitettu vaihe sisältää sertifioinnin pakollisen täytäntöönpanopäivän uusien ajoneuvotyyppien ja kaikkien uusien ajoneuvojen osalta sekä viimeisen rekisteröintipäivän.
(4)
Ajoneuvojen valmistajat voivat pyytää tiukempien vaatimusten mukaista ajoneuvojen tyyppihyväksyntää, ennen kuin kyseisistä vaatimuksista tulee pakollisia. Uuden Euro 6:n vaiheiden avulla voidaan sertifioida ajoneuvoja, joiden päästöt ovat pienemmät, ennen kuin kyseiset päästötasot tulevat voimaan.
(5)
Moottoriajoneuvojen ja moottorien tyyppihyväksynnästä raskaiden hyötyajoneuvojen päästöjen osalta (Euro VI) ja ajoneuvojen korjaamiseen ja huoltamiseen tarvittavien tietojen saatavuudesta ja asetuksen (EY) N:o 715/2007 ja direktiivin 2007/46/EY muuttamisesta 18 päivänä kesäkuuta 2009 annetulla Euroopan parlamentin ja neuvoston asetuksella (EY) N:o 595/2009 kumottiin moottoriajoneuvojen moottorien tehoa koskevan jäsenvaltioiden lainsäädännön lähentämisestä 16 päivänä joulukuuta 1980 annettu neuvoston asetus 80/1269/ETY (5); kumoaminen tulee voimaan 31 päivänä joulukuuta 2013. Sen vuoksi on tarpeen siirtää direktiivin 80/1269/ETY säännökset asetukseen (EY) N:o 715/2007.
(6)
Asetuksissa (EY) N:o 692/2008 ja (EU) N:o 582/2011 määritetään vertailupolttoaineet, joita ajoneuvojen valmistajien on käytettävä tehdessään asetusten (EY) N:o 715/2007 ja (EY) N:o 595/2009 mukaisia päästötestejä. Vertailupolttoaineiden ominaispiirteissä on otettu huomioon asetuksen (EY) N:o 692/2008 hyväksymisen aikaan markkinoilla yleisimmin käytettyjen polttoaineiden ominaispiirteet. Koska biopolttoaineiden käyttö on viime vuosina kasvanut markkinoilla, vertailupolttoaineiden eritelmiä olisi kuitenkin mukautettava vastaamaan unionin markkinoilla nykyisin ja lähitulevaisuudessa saatavilla olevia polttoaineita.
(7)
Asetuksessa (EY) No 692/2008 ja asetuksessa (EU) No 582/2011 määritetyt vertailupolttoaineet on tarpeen yhdenmukaistaa, jotta kevyitä ja raskaita hyötyajoneuvoja koskevat menettelyt voidaan yhdenmukaistaa ja siten vähentää tyyppihyväksyntään liittyviä kustannuksia.
(8)
Sen vuoksi direktiiviä 2007/46/EY, asetusta (EY) N:o 692/2008 ja asetusta (EU) N:o 582/2011 olisi muutettava.
(9)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Direktiivin 2007/46/EY muuttaminen
Muutetaan direktiivin 2007/46/EY liitteet I, III, IV, IX ja XI tämän asetuksen liitteen I mukaisesti.
2 artikla
Asetuksen (EY) N:o 692/2008 muuttaminen
Muutetaan asetus (EY) N:o 692/2008 seuraavasti:
1)
Lisätään 2 artiklaan 37, 38, 39 ja 40 kohta seuraavasti:
”37)
”nettoteholla” testipenkissä kampiakselin päästä tai vastaavasta kohdasta saatua tehoa vastaavalla moottorin pyörintänopeudella apulaitteiden kanssa, testattuna liitteen XX (Sähköisen ajolaitteen moottorin nettotehon, nettotehon ja 30 minuutin enimmäistehon mittaaminen) mukaisesti ja ympäristön vertailuolosuhteissa määritettynä;
38)
”suurimmalla nettoteholla” nettotehon suurinta arvoa mitattuna moottorin täydellä kuormituksella;
39)
”30 minuutin enimmäisteholla” sähköisen ajolaitteen suurinta nettotehoa tasavirralla UN/ECE-säännössä nro 85 (6) olevan 5.3.2 kohdan mukaisesti.
40)
”kylmäkäynnistyksellä” moottorin jäähdytysnesteen lämpötilaa (tai vastaavaa lämpötilaa), joka moottorin käynnistyessä on enintään 35 °C ja enintään 7 K korkeampi kuin ympäristön lämpötila (jos saatavilla) moottorin käynnistyessä”.
2)
Korvataan 3 artiklan 1 kohta seuraavasti:
”1. Jotta ajoneuvolle voitaisiin myöntää EY-tyyppihyväksyntä päästöjen sekä ajoneuvon korjaamiseen ja huoltamiseen tarvittavien tietojen osalta, valmistajan on osoitettava, että ajoneuvo läpäisee tämän asetuksen liitteissä III-VIII, X-XII, XIV, XVI ja XX määritellyt testimenettelyt. Valmistajan on myös varmistettava, että polttoaine vastaa tämän asetuksen liitteessä IX vahvistettuja vertailupolttoaineiden eritelmiä.”
3)
Korvataan 6 artiklan 1 kohta seuraavasti:
”1. Jos kaikki asiaankuuluvat vaatimukset täyttyvät, hyväksyntäviranomainen myöntää EY-tyyppihyväksynnän ja antaa EY-tyyppihyväksyntänumeron direktiivin 2007/46/EY liitteessä VII säädetyn numerointijärjestelmän mukaisesti.
Sen rajoittamatta, mitä direktiivin 2007/46/EY liitteessä VII säädetään, tyyppihyväksyntänumeron 3 osa vahvistetaan tämän asetuksen liitteen I lisäyksen 6 mukaisesti.
Hyväksyntäviranomainen ei saa antaa samaa numeroa toiselle ajoneuvotyypille.
Asetuksen (EY) 715/2007 liitteessä I olevassa taulukossa 1 esitettyjen Euro 5 -päästörajojen mukaisesti tyyppihyväksyttyjen ajoneuvojen osalta asiaankuuluvat vaatimukset katsotaan täytetyiksi, jos kaikki seuraavat edellytykset täyttyvät:
a)
jäljempänä 13 artiklassa säädetyt vaatimukset täyttyvät;
b)
ajoneuvo on hyväksytty UN/ECE-säännön nro 83, muutossarja 06, säännön nro 85, säännön nro 101, muutossarja 01, ja kun kyseessä ovat puristussytytysmoottoreilla varustetut ajoneuvot, säännön nro 24 osan III, muutossarja 03, mukaisesti.
Neljännessä alakohdassa tarkoitetussa tapauksessa sovelletaan myös 14 artiklaa.”
4)
Muutetaan liitteet I, III, IV, IX, XI ja XII tämän asetuksen liitteen II mukaisesti.
5)
Lisätään liite XX tämän asetuksen liitteen III mukaisesti.
3 artikla
Asetuksen (EU) N:o 582/2011 muuttaminen
Muutetaan asetuksen (EU) N:o 582/2011 liitteet VIII ja IX tämän asetuksen liitteen IV mukaisesti.
4 artikla
Siirtymäsäännökset
1. Valmistajien on 1 päivästä tammikuuta 2015 alkaen toimitettava tämän asetuksen mukaisia vaatimustenmukaisuustodistuksia.
2. Asetuksen (EY) N:o 692/2008 liitteen XX noudattamiseksi todistukset, jotka on myönnetty direktiivin 80/1269/ETY ja/tai UN/ECE-säännön nro 85 mukaisina ennen tämän asetuksen voimaantulopäivää, ovat voimassa 31 päivään elokuuta 2018.
3. Tämän asetuksen liitteen IV säännöksiä sovelletaan asetuksen (EU) N:o 582/2011 liitteen I lisäyksessä 9 olevan taulukon 1 rivillä C vahvistetuista päivämääristä.
5 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä helmikuuta 2014.

Labels: 7
8
14
20